Il-Qorti tal-Maġistrati ordnat li sentenza li tat illum kif ukoll l-evidenza fl-istess kawża jintbagħtu lill-Ministru responsabbli mill-Pulizija u lill-Kummissarju tal-Pulizja biex tittieħed l-azzjoni dixxiplinarja li jqisu xierqa. Dan wara li l-Qorti nnotat ċerta inkonsistenza fix-xhieda tal-pulizija f’kawża li nqagħtet ukoll, kif ukoll wara li semgħet ix-xhieda tal-imputati dwar kif ġew ittrattati mill-pulizija meta ġew arrestati. Il-każ ra lil żewġ nisa Ċileni – Mina Behzadi Tehrani u lil Andea Yazmin Carbajal Maturana meħlusa minn akkużi li pruvaw iweġġgħu uffiċjal tal-pulizija, li rreżistew l-arrest bi vjolenza u li m’obdewx l-ordnijiet tal-pulizija. Iż-żewġ nisa kienu qed jaraw il-pajjiżhom jilgħab u jirbaħ kontra Spanja meta seħħ l-inċident huma u jimxu lura fi Triq San Ġorġ Paceville. Jidher li huma kienu qed iġorru bandiera Ċilena, li tarf minnha miss ma’ wiċċ pulizija li ħataf il-bandiera minn idejn ż-żewġ nisa. Iż-żewġ Ċileni spiċċaw arrestati u meħuda l-kwartieri tal-pulizija fejn komplew jiġu interrogati u anke tneżżgħu biex saritilhom tfittxija, bit-tnejn li huma jitressqu l-qorti l-għada tal-każ. Il-Qorti, preseduta mill-Maġistrat Tonio Micallef Trigona, qalet li filwaqt li ma tiġġustifikax il-kliem li qalet waħda mill-imputati, u lanqas il-fatt li messitlu l-beritta, innotat numru ta’ inkonsistenzi fix-xhieda tas-surġent maġġur Mario Rotin u s-surġent Chantelle Costa u għalhekk mhix sodisfatta li l-akkużi kontra l-imputati ġew pruvati. Għalhekk illiberathom. Intant fi stqarrija mill-Ministeru għall-Intern u s-Siġurta’ Nazzjonali intqal li b’rabta ma’ dan il-każ  il-Ministru Manuel Mallia ordna investigazzjoni interna mill-Korp tal-Pulizija. Din l-investigazzjoni se tistabbilixxi l-fatti u fejn hu l-lok jittieħdu l-passi dixxiplinari neċessarji.